Mikko Oivanen (2012)
**Mikko Tapio Oivanen** (s. 26. toukokuuta 1986) on entinen suomalainen lentopalloilija, joka päätti uransa kauteen 2019–2020. Oivanen pelasi Suomen lisäksi Turkissa, Puolassa, Ranskassa, Qatarissa, Kiinassa, Iranissa ja Kreikassa ammattilaisena. Hän kuului niin sanottuun "kultaiseen sukupolveen" Suomen miesten maajoukkueessa esiintyen yhteensä yli 200 A-maaottelussa vuosina 2005–2015. Oivasen identtinen kaksoisveli Matti kuului myös lentopallomaajoukkueen kantaviin voimiin samaan aikaan.

Ura
---

#### Nuoruusvuodet

Mikko Oivanen aloitti lentopallouransa Lauttakylän Lujassa vuonna 1995 samaan aikaan yhdessä kaksoisveljensä Matin kanssa. Veljekset harrastivat nuorena myös yleisurheilua, mutta lukioikään mennessä lentopallo vei voiton lajivalinnassa. Oivanen suuntasi Kuortaneen urheilulukioon, jossa hän opiskeli ja harjoitteli lentopallon valmennuskeskuksessa.

#### Kotimainen lentopalloliiga

Oivanen pelasi ensimmäiset liigaottelunsa kotiseudullaan Vammalan Lentopallossa, mutta varsinaisesti hänen liigauransa käynnistyi Raision Loimussa kaudella 2004-05. Hän oli ensimmäisen liigakautensa Loimussa sivuroolissa, kun hakkurin viittaa kantoi valtaosan peleistä argentiinalainen Diego Bonini. Seuraavalla kaudella Oivasen peliaika lisääntyi selvästi, mutta peliä haittasivat loukkaantumiset. Loimussa Oivanen voitti Suomen Cupin kullan 2004.

Kaudeksi 2006–2007 Oivanen siirtyi Rovaniemen Santasportiin, joka oli vasta perustettu paikallisten liigajoukkueiden Perungan Poikien ja Napapiirin Pallokettujen lyödessä hynttyyt yhteen. Oivanen taisteli Santasportissa peliajasta Ismo Moilasen kanssa, mutta onnistui kauden loppua kohti nousemaan ykköshakkurin rooliin. Kausi päättyi Suomen mestaruuteen, kun Santasport kaatoi finaaleissa Pielaveden Sammon. Verkon vastapuolella finaaleissa iski Matti-veli.

#### Kansainväliset kentät

Vuosi Rovaniemellä ja erinomaiset otteet Suomen lentopallomaajoukkueessa avasivat Oivaselle paikan kansainvälisille pelikentille. Hän solmi vuoden sopimuksen Turkin pääsarjassa pelanneeseen Kastamonu Bozkurt Belediyesiin. Huhuttiin, että Oivasta olisi havitellut erinomaisesti menneiden lentopallon EM-kisojen jälkeen suuremmat seurat Euroopassa, mutta ennen kisoja solmittu sopimus piti hänet Turkissa. Oivasen manageri Jouni Parkkalin mukaan seura vaati Oivasesta vastineeksi miljoonan euron siirtokorvausta.

Oivanen vietti lopulta vuoden Turkissa. Hänen seuraavaksi kohteekseen tuli Puola. Uusi seura oli Resovia Rzeszow, jonka kanssa Oivanen solmi 2+1-vuotisen sopimuksen. Kauden pelikauden aikana Oivanen voitti Puolan liigassa hopeaa ja pronssia. Lisäksi hän esiintyi liigan tähdistöottelussa yhdessä kahden muun suomalaispelaajan, Olli Kunnarin ja Janne Heikkisen kanssa.

Puolasta Oivanen pelasi Turkkiin solmittuaan yhdessä Olli Kunnarin kanssa vuoden mittaisen sopimuksen huippuseura Istanbul Büyüksehir Belediyeen. Turkissa Oivanen pelasi taas kerran vain vuoden. Hän palasi Puolaan ja pelasi kaudella 2011–2012 Trefl Gdańskin riveissä. Oivanen ei löytänyt itselleen riittävän houkuttelevaa sopimusta kesän 2012 aikana, minkä vuoksi hän jättäytyi Suomeen ja pelasi sekä harjoitteli kauden 2012–2013 alun Hurrikaani Loimaan riveissä yhtä aikaa veljensä Matin kanssa. Yhtenä historiallisena virstanpylväänä suomalaisessa lentopallossa Oivaset keskeyttivät kautensa hetkeksi Suomessa ja pelasivat seurajoukkueiden MM-kisoissa Qatarissa paikallisten seurojen koottua rivistönsä kasaan kansainvälisiltä pelikentiltä.

Lopulta Oivanen päätti kautensa Ranskan lentopalloliigan finaaleissa. Hän solmi sopimuksen Paris Volleyn kanssa, kun kautta oli pelattu muutamia kierroksia Ranskassa.  Paris Volley hävisi finaalit Toursille. Kesällä 2013 Oivasen eteen ei edellisen kesän tavoin tullut riittävän hyviä sopimustarjouksia Euroopan kentiltä. Hän päätyi lopulta Kiinan liigaan, joka oli siihen mennessä koskematonta pelikenttää suomalaiselle lentopalloilijalle. Vuosi Kiinassa oli isolta osin pettymys ja eräällä tavoilla takapakki uralla. Oivasen täytyi pelata yleispelaajana ja pelin taso oli liigassa selvästi heikompi kuin Euroopassa. Kausi oli myös tynkä, sillä se loppui jo ennen helmi-maaliskuun taitetta. Myöhemmin Oivanen kertoi, että Kiinassa oli retuperällä melkein kaikki asumisesta, ruokailuista ja treenaamisesta lähtien.

Oivasen kausi ei kuitenkaan päättynyt Kiinassa vaan Suomessa. Hän liittyi yllättäen VaLePan miehistöön kesken lentopalloliigakauden, kun VaLePa tarvitsi korvaajan loukkaantuneelle ykköshakkurilleen. Oivasen liittymistä kesken kauden tärkeimpien otteluiden VaLePaan ratkottiin urheilun oikausturvalautakunnassa asti. Muiden liigaseurojen mielestä Oivanen ei olisi saanut liittyä VaLePaan enää, sillä siirtoikkuna oli umpeutunut. VaLePa voitti kauden päätteeksi Suomen mestaruuden Oivanen riveissään.

Oivanen palasi Suomen lentopalloliigasta Puolaan ja pelasi kauden 2014–2015 Czarni Radomissa ilman suurempaa menestystä. Hänen kausi oli suurelta osin taistelua pullistuneen välilevyn kanssa. Vaiva piti hänet myös poissa lentopallomaajoukkueen riveistä kesällä 2015. Vaisusta pelikaudesta huolimatta Oivaselle aukesi suhteellisen hyvä pelipaikka seuraavaksi kaudeksi hänen solmittuaan sopimuksen Iranin lentopalloliigan hallitsevan mestarin Paykan Teheranin kanssa. Paykanin hankittua riveihinsä myöhemmin kesällä Iranin maajoukkuehakkuri Amir Ghafourin seuralla ei ollut enää käyttöä kuitenkaan Oivaselle, mutta pelipaikka löytyi kilpailijan riveistä ja hän pelasi kauden Samen Al Hojaj -seurassa. Oivasesta tuli samalla kautta aikain toinen suomalainen lentopalloilija Iranin lentopalloliigassa. Häntä ennen maassa oli pelannut Kasper Vuorinen.

Oivasen vuosi Iranissa oli isolta osin kuitenkin pettymys, sillä hänen peliaikansa oli kortilla ulkomaalaisille pelaajille asetettujen kiintiöiden vuoksi. Karvaan maun lisäksi Iranista mukaan tarttui pronssimitali. Iranista Oivanen siirtyi vuodeksi lentopalloilemaan Puolaan ja sieltä kauden ajaksi Suomeen. Hurrikaani Loimassa hän voitti kaudella 2016-17 SM-hopeaa yhdessä veljensä Matin kanssa.  Hurrikaanista tie vei Kreikan lentopalloliigan huippuseura Olympiakosin riveihin vuonna 2018. Oivanen voitti Kreikan lentopallomestaruuden Olympiakos Pireuksessa. Kreikka vaihtui kaudeksi 2018–2019 Qatariin, josta tuli lopulta Oivaselle viimeinen kansainvälisillä kentillä. Kesällä 2019 VaLePa kertoi sopimuksestaan Oivasen kanssa. VaLePan ja Oivasen kausi päätyi kesken kaiken keväällä 2020 koronavirusepidemian vuoksi päätetyn lentopallokauden. Samalla päättyi myös Oivasen mittava peliura. Hänen viimeinen virallinen ottelu huippulentopalloilija pelattiin tyhjille katsomoille.

A-maajoukkue
------------

 Mikko Oivanen (2007)
Mikko Oivanen pelasi Suomen miesten lentopallomaajoukkueessa kaikkiaan 214 A-maaottelua vuosina 2005–2015. Hän esiintyi kertaalleen lentopallon MM-lopputurnauksessa (2014) ja viidesti EM-lopputurnauksessa (2007, -09, -11, -13, -15). Suurimman osan peleistä Oivanen kantoi ykköshakkurin viittaa. Läpimurtonsa A-maajoukkueessa hän teki lopullisesti Moskovan EM-kisoissa vuonna 2007. Suomi raivasi kisoissa historiallisesti tiensä välieriin sekä lähes finaaliin, mutta Espanja oli välierässä etevämpi erävoitoin 3–2. Mikko Oivasen panos Suomelle oli kiistämätön. Hän voitti EM-kisoissa pistepörssin. Myöhemmin Oivanen voitti kahteen kertaan lentopallon Maailmanliigan pistepörssin vuosina 2009 ja 2011. Enimmillään hän teki 37 pistettä yhdessä ottelussa 

Hyvästinsä Suomen lentopallomaajokkueelle Oivanen jätti 29-vuotiaana vuonna 2015. Päätökseen vaikuttivat toistuvat loukkaantumiset. Niiden vuoksi Oivasen peliaika väheni myös lentopallomaajoukkueessa ja ykköshakkurin viitan kantoivat yhä useammin Olli-Pekka Ojansivu tai Urpo Sivula.

Saavutukset
-----------

### Henkilökohtaiset

* Maailmanliigan pistepörssin voitto 2009, 2011
* Maailmanliigan tehokkain hyökkääjä 2009
* Puolan liigan tähdistöottelussa 2008
* Top-3 kovin lyönti tähdistöottelussa 2008
* Pistepörssin voitto EM-kisoissa 2007
* Paras hyökkääjä Euroopan Liigan finaaleissa 2005
* Maailmanliigan pistepörssissä 3. sija 2008
* Vuoden mieslentopalloilija Suomessa 2009
* Vuoden lentopalloilija Suomessa 2011

### Joukkueessa

* Puolan liigan pronssi 2010
* Puolan liigan hopea 2009
* EM-kisojen 4. sija 2007
* Suomenmestaruus 2007, 2014
* Suomen Cupin kulta 2004
* Kreikan mestaruus 2018
* Kreikan liigacup 2018

Joukkueet
---------

* **2001–2002** Kiikoisten Kirma (II. div.) Suomi
* **2002–2003** Kuortane (I. div.) Suomi
* **2003–2004** Vammalan Lentopallo & Kuortane (I. div.) Suomi
* **2004–2005** Raision Loimu Suomi
* **2005–2006** Raision Loimu Suomi
* **2006–2007** Rovaniemen Santasport Suomi
* **2007–2008** Kastamonu Bozkurt Belediyesi Turkki
* **2008–2010** Resovia Rzeszow Puola
* **2010–2011** Istanbul Büyüksehir Belediyen Turkki
* **2011–2012** Trefl Gdańsk Puola
* **2012–2013** Hurrikaani Loimaa Suomi, Paris Volley Ranska, Al-Arab Qatar (13–19.10.) seurajoukkueiden MM-kilpailut
* **2013–2014** Fujian Kiina, Vammalan Lentopallo Suomi
* **2014-2015** Radom Puola
* **2015-2016** Samen al-Hojaj Iran, (kevät) Indykpol AZS Olsztyn Puola
* **2016–2017** Hurrikaani-Loimaa Suomi
* **2017-2018** Olympiakos Pireus Kreikka
* **2018-2019** Police S.K. Doha Qatar

Lähteet
-------

1. ↑  Mikko Oivasen ura jatkuu Kreikassa *lentopalloliitto.fi*. Viitattu 17.7.2017.
2. ↑  Miesten maajoukkueen historiatilastot - Lentopalloliitto *www.lentopalloliitto.fi*. Viitattu 2.5.2020.
3. ↑  Toni Flink:  *Viisi erää Tonin kanssa*.  Huhtikuu 2020. Toni Flink. Viitattu 2.5.2020.
4. ↑  Mikko Oivasen hintalappu: Miljoona euroa! *Iltasanomat*. Viitattu 24.9.2008. [vanhentunut linkki]
5. ↑  Mikko Oivanen siirtyy Puolan liigaan *yle.fi*. Viitattu 2.5.2020.
6. ↑
7. ↑
8. ↑  Kunnari muuttaa Kreikasta Turkkiin *yle.fi*. Viitattu 2.5.2020.
9. ↑   (Arkistoitu – Internet Archive)
10. ↑
11. ↑
12. ↑  Oivaselle hopeaa Ranskan lentopalloliigasta *Helsingin Sanomat*.  6.5.2013. Viitattu 2.5.2020.
13. ↑
14. 1 2  Lentopallomaajoukkueen supertähdeltä loppuu oluenjuonti – syynä muutto eksoottiseen maahan *iltasanomat.fi*.  Arkistoitu 25.8.2015. Viitattu 11.8.2015.
15. ↑  Toni Flink: Viisi erää Tonin kanssa *Toni Flink*.  Huhtikuu 2014. Toni Flink. Viitattu 2.5.2020.
16. ↑
17. ↑
18. ↑
19. ↑  Mikko Oivanen siirtyy Iranin mestarin riveihin *yle.fi*. Viitattu 11.8.2015.
20. 1 2  Mikko Oivanen heittää hyvästejä maajoukkueelle Iranista *Yle Urheilu*.. Viitattu 2.12.2015.
21. ↑  Mikko Oivasen erikoinen kausi Iranissa päätökseen - Lentopalloliitto *www.lentopalloliitto.fi*. Viitattu 17.3.2016.
22. ↑  Iranin lentopalloliiga ei vakuuttanut Oivasta – "Kertaakaan ei saatu ohjelmaa edes viikoksi eteenpäin" *Yle Urheilu*. Viitattu 17.3.2016.
23. ↑  Eemeli: Lentopalloilija Mikko Oivasen erikoinen kausi Iranissa päätökseen *SuomiUrheilu*.  17.3.2016. Viitattu 2.5.2020.
24. ↑  Mikko Oivanen loppukevääksi Puolaan - Sippolalle makea voitto Belgiassa - Lentopalloliitto *www.lentopalloliitto.fi*. Viitattu 27.3.2016.
25. ↑  Niklas Seppänen Ranskan B-liigan loppuotteluun *www.lentopalloliitto.fi*. Viitattu 1.5.2016.
26. ↑  Siirto varmistunut: Lentopalloilija Mikko Oivanen Kreikan pääsarjaan *Helsingin Sanomat*.  16.7.2017. Viitattu 2.5.2020.
27. ↑  Mikko Oivanen VaLePan hakkuriksi *Mestaruusliiga*. Viitattu 2.5.2020.
28. ↑  Mikko Oivasen mittava ura päättyi *Lauttakylä*. Viitattu 2.5.2020.
29. ↑  VaLePa-kapteeni Kunnarin loistokas ura päättyi tyhjässä areenassa – "Päätös on kauden mittaan vahvistunut" *www.tyrvaansanomat.fi*.  Arkistoitu 30.9.2020. Viitattu 2.5.2020.
30. ↑  Lentopalloliitto: Miesten A-maaottelutilasto *Lentopalloliitto*.  13.1.2020. Lentopalloliitto. Viitattu 2.5.2020.
31. ↑
32. ↑
33. ↑  Mikko Oivanen heittää hyvästejä maajoukkueelle Iranista *yle.fi*. Viitattu 2.5.2020.